Gēnu un gēnu proteīnu izpēte dažādu šķeltņu skartos audos. Promocijas darbs
Authors:   ,   Rīgas Stradiņa universitāte, Vaivads Mārtiņš 
Published: December 2023

Sejas šķeltnes ir iedzimtas sejas apvidus attīstības anomālijas, kas rodas, nepilnīgi saaugot sejas krokām. Šķeltnes var būt vienpusējas vai divpusējas, un tās var skart mutes dobuma gļotādas audus dažādās lokācijās, veidojot lūpu un aukslēju šķeltnes. Sejas šķeltņu morfopatoģenēze tiek saistīta ar šķeltņu kandidātgēniem, kuru kodētie proteīni iesaistās sejas apvidus audu augšanas un diferenciācijas regulācijā. Šķeltņu kandidātgēnu iesaiste sejas šķeltņu morfopatoģenēze cilvēku audos ir relatīvi neskaidra, jo šķeltņu kandidātgēnu savstarpējā mijiedarbība ir kompleksa, tā ir vairāk pētīta dzīvniekiem, bet pieejamā informācija par mijiedarbību cilvēku audos ir ļoti ierobežota. Pētījuma mērķis bija noteikt kandidātgēnu un gēnu proteīnu sadalījumu un to relatīvo daudzumu dažādu sejas šķeltņu skartos audos. Pētījumā šķeltnes audu paraugi tika sadalīti trijās grupās atkarībā no šķeltnes audu veida – vienpusējas lūpas šķeltnes, divpusējas lūpas šķeltnes un aukslēju šķeltnes audi. Vienpusējas lūpas šķeltnes audi tika iegūti no 36 pacientiem lūpas plastikas laikā, divpusējas lūpas šķeltnes audi tika iegūti no 13 pacientiem lūpas plastikas laikā, bet aukslēju šķeltnes audi tika iegūti no 26 pacientiem mīksto aukslēju plastikas laikā. Šķeltņu audu paraugi tika iegūti no pacientiem, kas bija pirms vai primārās dentīcijas vecumā. Veselie mutes dobuma audi kontroles grupai tika iegūti augšlūpas saitītes plastikas laikā no septiņiem pacientiem (vecumā no pieciem līdz četrpadsmit gadiem) un no pieciem jaundzimušajiem pacientiem, kuru audi tika iegūti no Rīgas Stradiņa universitātes Anatomijas un antropoloģijas institūta vēsturiskās kolekcijas. Ar imūnhistoķīmijas metodi tika novērtēta BarH-līdzīgā homeoboksa-1 (BARX1), mazāk distālā homeoboksa-4 (DLX4), dakšas galvas boksa E1 (FOXE1), homeoboksa B3 (HOXB3), muskuļu segmentu homeoboksa-2 (MSX2), pāra boksa transkripcijas faktora-7 (PAX7), pāra boksa transkripcijas faktora-9 (PAX9), receptoram līdzīgās tirozīnkināzes (RYK), Sonic hedgehog (SHH), SRY boksa transkripcijas faktora-3 (SOX3), bezspārnu tipa MMTV integrācijas vietas proteīna-3A (WNT3A) un bezspārnu tipa MMTV integrācijas vietas proteīna-9B (WNT9B) imūnpozitīvo struktūru relatīvais daudzums. Veselus mutes dobuma audus raksturo DLX4, FOXE1, HOXB3, PAX7, RYK, SHH, SOX3, WNT3A un WNT9B gēnu proteīnu atrade. Veselos mutes dobuma audos visvairāk bija atrodami WNT9B, WNT3A, SOX3, vidēji daudz – SHH, PAX7, HOXB3, FOXE1, mazāk – PAX9, DLX4, RYK, bet nemaz – BARX1 un MSX2. Šķeltnes skartos audos raksturīgs BARX1 un MSX2 pieaugums, bet samazinājums raksturīgs SOX3, WNT3A un WNT9B. Vienpusēju šķeltni raksturo BARX1, FOXE1, HOXB3 un PAX7 intensīva ekspresija, kas norāda uz šūnu reģenerācijas un proliferācijas potenciālu palielināšanos. Divpusēju šķeltni raksturo DLX4, PAX9 un SHH ekspresijas pārmaiņas, pirmajiem diviem uzrādot palielinātu, bet SHH – samazinātu ekspresiju. Tas atspoguļo šo faktoru kompensatorās funkcijas divpusējas šķeltnes skartos audos – saistaudu apasiņošanu DLX4 gadījumā, augšanas regulācijas PAX9 gadījumā un tieši smagākās šķeltnes veidošanos SHH gadījumā. Visus šķeltņu fenotipus raksturo MSX2 un RYK pieaugums, bet SOX3, WNT3A un WNT9B samazinājums audos. 3.1. Medicīnas bāzes zinātnes, tai skaitā farmācija; apakšnozare – histoloģija un citoloģija. Atslēgvārdi: lūpas šķeltne, aukslēju šķeltne, šķeltņu kandidātgēni.